Ruens Kollege - Geskiedenis | Rûens Kollege
In 1996 het 'n groep ouers die behoefte aan volhoubare hoë kwaliteit onderrig identifiseer en besluit om 'n privaat skool op die been te bring. Dit het saamgeval met die beëindiging van 'n voormalige Model C Staatskool, wat bekend gestaan het as Laerskool Klipdale, weens die uitdagings wat staat plaasskole daardie tyd in die gesig gestaar het. Groepe van die omliggende dorpe met die gemeenskaplike doel om hoë kwaliteit opleiding aan hulle kinders te bied, het besluit om saam te werk en een lewensvatbare skool in die Rûensgebied daar te stel.
Al die belanghebbendes het bymekaar gekom en 'n groep van 7 lede is verkies as direksie wat die proses sou dryf. Mnr. Douw de Kock was die eerste Direksievoorsitter. Hy, mnr. Nelius Smith en mnr. Kobus Bester, was die mense wat deurgedruk het en wat alle beleide in plek gekry het om die onafhanklike skool, Rûens Kollege vir Christelike opvoeding, te registreer.
Klipdale was sentraal geleë en daar is besluit om daar, op 'n plaas, die nuwe onafhanklike skool tot stand te bring. Leerders van omliggende dorpe sou met busse daarheen vervoer word.
Aan die einde van 1996 is die Laerskool Klipdale gesluit en al die kinders wat by sluiting deel van die skool was, is geakkomodeer in die nuwe privaatskool.
In Januarie 1997 open die nuwe onafhanklike skool, Rûens Kollege, sy deure met 66 leerders van oral uit die omliggende dorpe. Mnr. Thys Kriel is aangestel as skoolhoof. Ander leerkragte was me. Ansu Keyter, Wilma van der Merwe en Heila le Roux.
Die eerste jaar het die direksie die ou bestaande staatsskool se geboue gehuur totdat daar begin is in 1998 om ons eie skoolgebou op te rig. Hierdie skoolgebou het slegs die kantore, biblioteek, rekenaarsentrum en drie klaskamers gehuisves. Die ander klasse was nog steeds gehuisves in die ou staatsskool. In hierdie selfde jaar het die ouers ingespring en 'n sportkompleks op gerig wat bestaan het uit 'n rugbyveld, atletiekbaan en klubhuis en kon die skool met trots die fasiliteite in gebruik neem aan die begin van 1999. Die grond waarop die sportkompleks gebou is, is aan die skool geskenk.
In 1999 is daar ook begin met 'n voorskoolse afdeling en hulle was gehuisves in 'n ou motorhuis.
In 2003 is besluit om die skool verder te vergroot en is daar nog vleuels aangebou en het ons die ou skoolgebou ontruim.
Mnr. Harry Moore, 'n vriend van die skool, het vanaf 2011 groot kapitale skenkings vir die ontwikkeling van verdere fasiliteite vir die skool gemaak. In 2011 rig hy 'n verhitte onderdak swembad op en twee jaar later maak hy dit vir ons moontlik om 'n pragtige saalkompleks met klaskamers op te rig.
Rûens Kollege is reeds in sy 18de bestaansjaar en gaan van krag tot krag. Ons leerdertal het aangegroei tot meer as 100 leerders. Intussen is daar 'n personeellid aangestel vir elke graad, ons het 'n volwaardige graad R-groep met hul eie onderwyseres en in 2014 het ons ook begin met 'n speelgroepie met hul eie onderwyseres.